Det er let som en leg at komme fra Heathrow til Londons centrum. The Tube – Londons metrosystem – har en linje, der kører mellem centrum og lufthavnen. Det tager rundt regnet en times tid, fra du forlader Heathrow i Londons yderkant, til du er i centrum. Da London er en ufatteligt stor by, kommer du til at benytte dig af offentlig transport i byen. Derfor skal du have fat i et Oyster Card, som kan sammenlignes med det rejsekort, vi bruger herhjemme. Oyster kan bruges både i busser, tog og metro, og du kan fylde penge på, efterhånden som du rejser. Skal du være afsted i flere dage, kan du overveje at købe et Travelcard, som giver dig ubegrænset rejse.